Ľ. Jahnátek, minister hospodárstva SR: (2009-02-03):
Všetko sme mali technicky pripravené, odkontrolované rakúskymi pozorovateľmi, odkontrolované s certifikátmi Úradu jadrového dozoru, čakalo sa len na spustenie, pripravený kompletný harmonogram spustenia s postupným nábehom 55 megawattov, ktoré by boli pribúdali do siete každý deň. A to, čo je najpodstatnejšie, mali sme to odkomunikované s Európskou komisiou, mali sme to odkomunikované s 26 premiérmi ostatných členských štátov Európskej únie a mali sme súhlas Európskej komisie na dobu nevyhnutnú. Na to, čo vy hovoríte, že to bolo divadlo, ja vám odpovedám, že to bola nevyhnutnosť. Jaslovské Bohunice nemohli ísť viac ako 50 dní, pretože nemali palivo. Objednávka na ďalšie palivo potrebovala minimálne ďalších 18 mesiacov. My sme v čase, keď sme nemali pokrytú dynamickú stabilitu prenosovej sústavy, lebo sme nemali silovku, sme potrebovali urobiť zdroj. Asi si nepamätáte z mojich vyjadrení, že sme celú terciárku použili na výrobu silovky a že sme už 30 % sekundáru nevedeli prekryť a Česi nám na jeden deň predali celú kapacitu, ale to nám neriešilo problém. Nechcem sa ďalej k tomuto vyjadrovať, len ešte raz vám hovorím, technicky sme boli pripravení, mali sme dôvod a našli sme pochopenie v Európskej komisii, ktorá nám dala súhlas. Čiže vaše tvrdenia sú nepravdivé. Teraz to podstatné, lebo hovoríme o skrátenom legislatívnom konaní. Neviem, či úmyselne, alebo z nepochopenia sa absolútne inak vykladá tento návrh, ktorý my predkladáme. Stále mi to tu tak rezonuje, akoby sme išli ublížiť SPP. Veď my im ideme pomôcť, preboha! Veď my ideme všetkým spoločnostiam, ktoré skladujú dneska plyn na území Slovenskej republiky, dať tú povinnosť, ktorú dneska, v čase krízy spĺňali len v SPP. Lebo SPP muselo vygenerovať ten plyn, tí ostatní sa mohli pozerať. A my teraz hovoríme, ideme to rozložiť. Páni podnikatelia, chcete skladovať na území Slovenskej republiky, dobre, ale musíte mať nejaký záväzok, lebo keď príde kríza a niekto si to znovu rozmyslí bez nášho súhlasu, aby sme boli pripravení. To je na tom podstatné. Veď návrh zákona, separátny, ktorý pripravovali Štátne hmotné rezervy, tie dokonca hovorili až o deväťdesiatich dňoch skladovacej zásoby. My hovoríme o tridsiatich, čo je menej. Čo je menej, ako bolo k dispozícii teraz. Čiže my im len hovoríme, majme, preboha, 30 dní istotu! A teraz, prečo to robíme v skrátenom? Viete prečo? My sa bojíme, že dôjde k výpadku plynu cez leto, a my už vtedy potrebujeme mať nastavenú normu a my už dneska potrebujeme dať všetkým echo, ktorí tu skladujú, nenechajte celý problém len na SPP, ale musíte sa všetci zapojiť, a preto v prechodnom období účinnosti zákona dáme do konca apríla za povinnosť, aby všetci pripravili pre ministerstvo hospodárstva ten skladovací plán a plán ťažobných kapacít. Práve preto, že sa obávame letného obdobia, kedy sa nebudú vedieť doplniť kapacity, preto chceme, aby sme to čo najrýchlejšie vydali. A ja, keby som nemal túto obavu, že sa nebojím najbližšej krízy, určite by som rád diskutoval možno tri, štyri, päť mesiacov a vypiplal každý detail, ale tá rýchlosť nás núti, lebo tá hrozba nie je zastavená. Tá hrozba nie je zastavená, musím vás sklamať, nie Rusko, ale Ukrajina robí veľmi intenzívne kroky, aby zmluva, ktorá je dneska podpísaná a je v platnosti, aby mala zrušenú platnosť. Konkrétne prezident Ukrajiny robí tieto kroky a tlačí na Radu bezpečnosti Ukrajiny, aby tá zo svojej pozície zrušila túto zmluvu, čo je vlastne pokyn pre vládu (práve Timošenková sa snažila z celej tejto krízy dostať). Čiže, pán poslanec, zato to robíme v zrýchlenom konaní, lebo sa bojíme, aby sme cez leto nezostali skutočne bez plynu. Ďakujem. (Potlesk.)